ভারত-পাক সংঘাতে কার পাশে আমেরিকা? জানুন বড় আপডেট

ওয়েব ডেস্ক: ভারত-পাকিস্তান সীমান্তে নতুন করে সংঘাত (India Pakistan Tension) ছড়ালেও, তাতে কোনওভাবেই হস্তক্ষেপ করবে না আমেরিকা (USA)। সম্প্রতি এমনই স্পষ্ট বার্তা দিলেন মার্কিন উপরাষ্ট্রপতি জেডি ভান্স (JD Vance)। তাঁর কথায়, দুই দেশের এই দ্বন্দ্বে যুক্তরাষ্ট্র সামরিকভাবে জড়াতে আগ্রহী নয়। এই অবস্থান ভারতের পক্ষে স্বস্তিদায়ক হলেও, চাপে পড়েছে পাকিস্তান। কারণ, ওয়াশিংটনের সমর্থন যে তারা এবার পাবে না, তা কার্যত পরিষ্কার।

সম্প্রতি এক আন্তর্জাতিক সংবাদমাধ্যমকে একটি দেওয়া সাক্ষাৎকারে মার্কিন ভাইস-প্রেসিডেন্ট জেডি ভান্স বলেন, “আমরা সর্বাধিক চেষ্টা করব দু’পক্ষকে সংঘর্ষ থামাতে বলার। তবে এর বেশি কিছু করা আমাদের দায়িত্ব নয়। এটি আমাদের নিয়ন্ত্রণের বিষয়ও নয়।”

আরও পড়ুন: অ্যাকশন মোডে ভারত, জ্বলছে করাচি, এবার পাকিস্তানের কী হবে?

ভান্স আরও বলেন, “আমেরিকা ভারতকে বা পাকিস্তানকে জোর করে অস্ত্র নামাতে বলার অধিকার রাখে না। আমরা কূটনৈতিক স্তরে উত্তেজনা প্রশমনের চেষ্টা চালিয়ে যাব। আশা করি এই সংঘর্ষ আরও বড় আঞ্চলিক যুদ্ধ বা পরমাণু যুদ্ধে রূপ নেবে না। আপাতত তেমন কোনও আশঙ্কা নেই।”

উল্লেখ্য, বৃহস্পতিবার রাতে পাকিস্তান থেকে ভারতের ভূখণ্ডে বেশ কিছু হামলা চালানো হয়। জম্মু-কাশ্মীর, রাজস্থান এবং পঞ্জাব সীমান্তে ড্রোন ও মিসাইল হামলার চেষ্টা হয়। তবে ভারতের আধুনিক এস-৪০০ ‘সুদর্শন চক্র’ প্রতিরক্ষা ব্যবস্থার সামনে কোনও পাকিস্তানি অস্ত্রই কার্যত টেকেনি। দ্রুত পাল্টা প্রতিঘাত শুরু করে ভারতীয় বাহিনী। আকাশপথ, স্থলপথ ও জলপথ—তিন দিক থেকেই পাকিস্তানি অবস্থানে হামলা চালানো হচ্ছে।